Folketing
2004-05-27

Og så vil jeg gerne på vegne af Venstre, Socialdemokratiet, Det Konservative Folkeparti og Det Radikale Venstre fremsætte følgende: Forslag til vedtagelse »Folketinget opfordrer regeringen til at arbejde for en international retsorden baseret på et stærkt FN særlig gennem - en styrkelse af FN på de sikkerhedspolitiske, økonomiske og sociale områder, - en reform af FN's Sikkerhedsråd med henblik på mere effektiv varetagelse af dets hovedansvar for international fred og sikkerhed, - at styrke FN's evne til krisestyring og til forebyggelse, planlægning, koordination og genopbygning i forbindelse med konflikter, - en gennemførelse af 2015-målene i Afrika, hvilket internationalt set kræver en højere ulandsbistand, - at udfolde en særlig indsats for konfliktramte afrikanske lande, - at styrke indsatsen over for nye trusler som international terrorisme og spredning af masseødelæggelsesvåben og - at arbejde for, at EU taler med en stemme i FN's Sikkerhedsråd.« (Forslag til vedtagelse nr. V 102).